Lyfkameras vir verkeerspolisie om omkopery te voorkom - Solidariteit WêreldSolidariteit Wêreld
Tuis › Soldeer › Lyfkameras vir verkeerspolisie om omkopery te voorkom
Lyfkameras vir verkeerspolisie om omkopery te voorkom
BusinessLive berig dat die langarm van die gereg nou ook hoëvlaktegnologie inspan met die dat motoriste en verkeersbeamptes nou danksy kameras en hommeltuie onder groot broer se wakende oog gaan wees.
Lyfkameras sal dit moontlik maak om elke interaksie tussen 'n verkeersbeampte en 'n motoris op te neem, het die adjunkminister van vervoer, Dikeledi Magadzi, verlede week op die bekendstelling van die Arrive Alive-padveiligheidsveldtog vir die Paastyd gesê. Lyfkameras, wat die Padverkeersbestuurskorporasie (RTMC) oor die komende drie tot vyf jaar gaan instel, sal help om die skuldigbevindingskoers vir oortredings van verkeerswette te verbeter en om korrupsie te bekamp.
"Van hierdie Paastyd af aan sal daar nie meer wegkruipplek wees vir diegene wat bo hul vermoë leef en hul weelderige leefstyl ten koste van wetsgehoorsame padverbruikers deur middel van omkoopgeld finansier nie. Verkeerswetstoepassing sal nie meer 'n verrykingskema wees vir onetiese, gewetenlose en korrupte beamptes wat ons pogings ondermyn om dissipline op ons paaie te bewerkstellig en die padslagting tot 'n einde te bring nie," het Magadzi gesê.
Die Departement van Vervoer beplan om sy e-wetstoepassing te versterk deur die aanwending van hommeltuie wat motoriste wat roekeloos bestuur, sal identifiseer. Beamptes sal strategies ontplooi word om met behulp van lewendige intelligensie wat deur hierdie tegnologie ingesamel word, te reageer. Daar word nog met belanghebbendes binne justisie, misdaadvoorkoming en veiligheid beraadslaag om te verseker dat bewyse wat deur middel van hommeltuie ingesamel word, toelaatbaar is en tot 'n hoër skuldigbevindingskoers sal lei.